Hans Kristian Skibby (DD), 2024-04-25:
Også fra Danmarksdemokraternes side skal der lyde en tak til Enhedslisten for, at vi får lejlighed til at sætte lidt fokus på nogle af de udfordringer, som der bl.a. er, og som der også er skitseret i beslutningsforslaget, altså at man ikke altid bor lige op og ned ad et busstoppested, og det er med hensyn til problematikken i de senere år også gradvis blevet værre.
Man kan i hvert fald sige, at udfordringen er blevet større og større, og at der, i takt med at der er længere og længere mellem vores busser i landdistrikterne, og at der igen også bliver længere til den lokale skole på grund af skolelukninger eller længere til gymnasier og andre uddannelsessteder, så også er flere, der har fået udfordringer med overhovedet at kunne komme hen til deres uddannelse eller deres arbejdsplads, og det giver det her beslutningsforslag faktisk en mulighed for at vi kan få en god debat om, og det vil vi gerne kvittere for.
Jeg vil naturligvis også sige, at der er de her grundlæggende problematikker – og det er jo også derfor, vi ikke sådan bare uden videre siger ja til et ellers meget sympatisk forslag – altså den her økonomiske finansiering.
Det er meget vigtigt, at vi ved, hvorhenne forslagsstillerne vil finde pengene til det, og det er også vigtigt, at vi ved, hvor stort et provenutab der vil være, i forhold til hvor mange penge det vurderes at der skal findes.
Så er der jo også den anden side af akilleshælen, og det er, at vi samtidig også skal sikre noget.
Og nu er jeg ikke helt så sikker på, at der er så mange, der vil få en cykel til 80.000 kr., sådan som Venstres ordfører var inde på, men jeg tror i hvert fald, der ville være en del, der ville ende med at få en cykel, som kom til at stå ude i garagen, ligesom alle mulige andre cykler i kongeriget Danmark gør det.
Der, hvor jeg bor, er der ikke så mange bybusser, men jeg ser ofte cykler stå, også hjemme på min egen matrikel, for at være helt ærlig, og det tror jeg er sådan noget, mange kan nikke genkendende til, og der vil det jo være en kende problematisk, hvis vi giver et skattefradrag for, at der står en masse cykler, som ikke bliver brugt, andet end når der lige er 1. maj og solskin eller andre ting.
Så er der selvfølgelig også et spørgsmål om priserne på dem.
Jeg er jo helt med på, at en elcykel måske typisk og i nogle henseender vil være det, der er attraktivt, netop også fordi man på den måde kan tiltrække nogle, der har lidt længere afstande, de skal ud på.
Hvis man bor i mange af de her landdistrikter, vil man jo også opleve, at rigtig mange familier, hvor de måske tidligere nøjedes med at have én bil, nu har to biler.
I Tørring, hvor jeg bor, er det måske den ene ægtefælle, der arbejder i Herning, og den anden, der arbejder i Kolding, og så kan man ikke rigtig komme af sted sammen i én bil, og så ender man med at have to biler, og mange ender jo også med at have det, der hedder en børnebil.
Så vi er jo faktisk derude, hvor man rigtig, rigtig mange steder i Danmark typisk har tre biler i en husholdning, og det kan jo virke lidt voldsomt, og det anerkender jeg sådan set også, men omvendt vil jeg også sige, at det virker voldsomt, at man har skåret så mange af vores landdistriktsruter væk, og at man har brugt pengene på at bygge flere metrolinjer og letbanesystemer i f.eks. Odense og Aarhus.
Man finder f.eks. pengene til en del af budgetoverskridelserne ved at fjerne nogle af vores landdistriktsruter.
Det er jo i hvert fald det, man har gjort i forhold til letbanen i Aarhus, og det er gået ud over nogle ruter, der er helt dernede, hvor jeg bor, og vi har altså 65 km til Aarhus.
Men det var sådan en sidebemærkning i forhold til det.
Vi anerkender forslaget her, og vi vil også gerne være med til at se på, om der overhovedet kan forfattes noget, og jeg noterer mig også, at der inde i regeringspartierne er en lydhørhed over for den tilgang til det, og den vil vi fra Danmarksdemokraternes side sådan set gerne kvittere for.
Men vi kan ikke bare sådan direkte sige, at den køber vi, og at den er vi med på.
Vi skal have tingene belyst, og vi skal også finde ud af, hvad det er for en konkret tekst, der vil kunne komme.
Så skal jeg, inden jeg går ned fra talerstolen, endelig også huske at sige, at jeg har lovet hr. Rasmus Jarlov fra De Konservative at sige – det skal de dog selv redegøre nærmere for – at de ikke umiddelbart kan støtte beslutningsforslaget.
Det skulle være ordene.